Denis Balibouse  Il-Kap Eżekuttiv tal-Olimpjadi Tokjo 2020 Toshiro Muto qal li mhux qed jeskludi li l-Olimpjadi jiġu kkanċellatifl-aħħar minuta hekk kif Tokjo qed jara żieda sostanzjali fil-każijiet ta' Covid-19. F'Tokyo t-Tlieta nstabu 1,387 każ ġdid ta' Covid-19, it-tieni l-ogħla żieda ta' kuljum ta' każijiet ġodda fil-belt mill-21 ta' Jannar, skond il-websajt tal-Gvern Metropolitan ta' Tokjo. Skont l-organizzaturi, hekk kif l-atleti bdew jaslu qabel iċ-ċerimonja tal-ftuħ ta' nhar il-Ġimgħa, in-numru ta' każijiet ta' Covid-19 fil-Ġappun marbuta mal-Logħob Olimpiku issa huwa aktar minn 70. "Ma nistgħux nipprevedu kif se tidher l-epidemija fil-futur. Allura qed niddiskutu x'nistgħu nagħmlu f'każ li l-każijiet jibqgħu jiżdiedu b'din ir-rata." qal Muto waqt konferenza tal-aħbarijiet li saret f'Tokjo nhar it-Tlieta. "Matul l-aħħar taħdita bejn ħames għaqdiet li qed jorganizzaw l-Olimpjadi f'Tokjo, intqal b'mod ċar li ser inkomplu nissorveljaw is-sitwazzjoni tal-coronavirus, u jekk ikun meħtieġ ser issir taħdita bejn il-ħames partijiet biex naraw kif se nipproċedu." Il-ħames partijiet huma l-Kumitat Olimpiku Internazzjonali (IOC), il-Kumitat Organizzattiv ta' Tokjo 2020, il-gvern tal-Ġappun, il-gvern Metropolitan ta' Tokyo u l-Kumitat Paralimpiku Internazzjonali. "F'dan l-istadju, is-sitwazzjoni tal-koronavirus tista' tmur għall-agħar jew aħjar, allura se naħsbu dwar x'għandna nagħmlu meta s-sitwazzjoni fil-fatt sseħħ." żied Muto. Tokjo bħalissa tinsab fi stat ta' emerġenza tal-coronavirus, li mistenni jintemm fit-22 ta' Awwissu, u l-organizzaturi ħabbru dan ix-xahar li l-Olimpjadi f'Tokyo mhux se jkollhom spettaturi minħabba f'hekk. Tlett ijiem biss qabel ma jibda l-ispettaklu sportiv, l-espert tas-saħħa pubblika ta' Tokyo Dr Kenji Shibuya qal li s-sistema Olimpika tal-bubbles falliet u mhix taħdem. "Viżitaturi, atleti, ġurnalisti, delegati, naturalment huma suppost ikunu f'bubbles rispettivi, iżda din mhix taħdem tajjeb hekk kif xorta qed ikun hawn taħlit bejn l-atleti, nies lokali, delegazzjonijiet u ġurnalisti." qal Shibuya f'intervista it-Tlieta. Tokyo 2020 se jospita madwar 11,000 atleta li jirrappreżentaw aktar minn 200 pajjiż, u se jkunu qed joqogħdu f'21 bini residenzjali. Madankollu, mhux dawn l-atleti kollha se jkunu f'Tokjo għat-tul kollu tal-Logħob. L-organizzaturi qalu li l-atleti mistennija jaslu fil-Villaġġ Olimpiku ħamest ijiem qabel il-kompetizzjoni tagħhom, u jitilqu massimu ta' jumejn wara.